khistorydata/jeongjo-sjw-relations huggingface dataset:
정조 3년 · 목
予曰。儒賢入來乎。注書李兢淵承命出。以未入來之意。還入仰奏。予曰。晝講今將爲之。出送院隷於儒賢處。使之入來。予曰。此時雨澤。亦有益於農家乎。國榮曰。今日之雨。爲年麥幸矣。予曰。闕內把守軍。昨日都監任意出用。而不爲草記。亦不報宿衛所者。甚是不察矣。國榮曰。然矣。予曰。各 陵木根摘奸。今已畢來。而現捉者甚多。何以處分則好耶。國榮曰。其中株數最少者。不必論責矣。予曰。計其株數之多寡。論其罪罰之輕重。作爲定式好矣。國榮曰。聖敎好矣。予曰。東萊之燔瓦買賣事可怪矣。國榮曰。倭館材瓦。例自萊府備給云。臺臣所論未可詳知矣。
정조 3년 · 강
命再明日次對依例來會。
정조 3년 · 목
敎曰。再明日次對。雖値殿座。依例來會事分付。
정조 3년 · 강
毓祥宮義烈宮展拜。命以初十日定行。
정조 3년 · 목
因禮曹推擇啓稟。有是命。
정조 3년 · 강
遞大司成李衍祥。以李義弼代之。
정조 3년 · 목
成均館啓言。陞補十二抄。逐朔設行。而大司成李衍祥方在呈告。請令政院稟旨擧行。敎以。呈告大司成許遞。前望單子入之。待下批牌招察任。
정조 3년 · 강
命掌樂正鄭宇淳承旨除授。
정조 3년 · 강
命中官梁大宜給牒敍用。
정조 3년 · 목
院啓中。廷玹與獻納李命勳。有娚妹應避之嫌也。
정조 3년 · 강
重推兵曹判書李徽之。
정조 3년 · 목
兵曹啓言。昨因集春營入直哨官手本。本營字內宮墻頹圮云。故入直軍八名除出把守事草記。而今因後苑守直內官所報。玉流川北邊宮墻頹圮云。亦卽把守事一邊草記。一邊看審。則頹圮處初非兩處。乃是一處。當以廣智營字內把守施行。而集春營之非其字內而牒報。廣智營之趁不巡察。晩始現發。俱涉駭然。兩營哨官及守直內官。請令該府處之。敎以。集春營哨官。旣因都監草記汰去。勿論。廣智榮哨官事依施。後苑守直中官。越俸一等。大抵本事。一則兵曹。二則兵曹。至於哨官中官之誤告晩報。猶是細事。草記傳關之誤著。莫非兵曹之不察。兵曹判書李徽之。從重推考。
정조 3년 · 강
命時囚柳爾胄嚴刑取招。韓謇議處。
정조 3년 · 목
義禁府啓言。前尙州營將柳爾胄原情。泛稱遲晩。請刑推得情。敎以。觀此供辭。眞所謂餙詐爲眞之徒。如渠公麼賤微之類。敢於特敎嚴問之下。遊辭漫漶之狀。殊極痛駭。嚴問口招。如復吞吐。當依所啓。嚴刑得情。以此意發問目取招。又啓言。抱川前縣監韓謇原情。泛稱遲晩。請刑推得情。敎以。除刑推議處。
정조 3년 · 강
命江界民瘼。令道臣論理狀聞。
정조 3년 · 목
刑曹啓言。江界居金殷建白活原情內。戶役軍役把守事。事係民瘼。亦關邊備。請令廟堂稟處。敎以。供辭措語。雖無倫脊。是乃。江界民瘼。亦所稔聞者。下本道。令該道臣論理狀聞。
정조 3년 · 목
予曰。昨日儒賢之箚批何如。國榮曰。批旨中從善之意。求治之念。溢於辭表矣。予曰。儒賢所陳中。出擧條者皆好矣。國榮曰。然矣。予曰。昨夜玉堂之箚何如。國榮曰。玉堂得體矣。予曰。金鍾厚處傳諭。注書往傳。而明日發行可也。予曰。明日次對。多有可爲之事矣。國榮曰。然矣。予曰。大關嶺事。亦將下敎矣。國榮曰。 陵園木根事。令禮堂就議大臣。著爲令甲似好矣。予曰。製述擧案中。金憙何不入來耶。國榮曰。年過五十。故不入云矣。予曰。明日次對。領相當入來耶。國榮曰。病勢差勝云。似當入來矣。
정조 3년 · 강
以李尙顯爲藍浦縣監。
정조 3년 · 목
敎曰。藍浦縣監有闕代。口傳差出。當日辭朝。
정조 3년 · 목
予曰。今日次對。領相果入來乎。國榮曰。俄已入來云矣。予曰。次對後爲殿講。則有侵夜之慮耶。國榮曰。講員不多。似不至侵夜矣。予曰。製述擧案。則頗不少矣。國榮曰。然矣。予曰。今日次對。多有稟處事乎。國榮曰。似多有公事矣。予曰。諸道加分狀啓。皆已回啓耶。國榮曰。江原道狀啓姑未回啓。今日當稟處矣。國榮曰。都監中旬書啓。姑未啓下矣。予曰。今日當啓下矣。予曰。今日晝講。儒賢亦將入來乎。國榮曰。姑未聞之矣。國榮曰。總戎使金孝大。見差先農壇獻官。而有犯染事。陳疏到院。而院中不捧。故不得已入來云。其在重祀典。不可無變通矣。予曰。旣有欠潔之事。則何可差送乎。國榮曰。然矣。予曰。 先農壇亞獻官。吏曹判書進去。予曰。總戎使上疏。何承旨不捧乎。知入。注書李兢淵出問還奏曰。承旨沈念祖云矣。予曰。承旨從當處分矣。
정조 3년 · 강
遣承旨。詣 先農壇奉審摘奸。
정조 3년 · 강
命南漢陳米分給。令道臣斟酌狀聞後擧行。
정조 3년 · 목
領議政金尙喆啓言。祭酒宋德相所啓。南漢陳米諸邑許分爲辭矣。儒賢所達。實出爲民之意。量宜分給。待秋還捧。則民得救急之惠。穀有換色之效。令道臣探問民邑物情。斟酌餉穀。使之狀聞後擧行。長湍則旣是松營所營。自有大興城餉。坡州則亦係北漢所管。況有長山所儲兩邑元還。其或難繼。則令道臣往復松留總戎使。從便接濟。不必遠受南漢穀。若有不可不以餉穀加分處。則請令狀聞擧行。從之。
정조 3년 · 강
許施廣州府元餉五千石移劃留。營今年耗劃付府尹之請。
정조 3년 · 목
領議政金尙喆啓言。守禦使徐命膺狀啓。枚擧留營別將牒報。以爲廣州東三面還穀五千石。達因停捧。故縮之又縮。只餘七百石。元餉留庫中五千石。移劃留營。繼巡分給。城堞公廨頹圮處。以物力之未辦。不得修補。五千石今年耗五百石。劃付於本州府尹。頹圮處以灰石改造事。竝令廟堂稟處矣。還穀所餘。不過七百石。則今此加分之請。勢不可已。依請許施。待秋還捧於元餉庫。五千石所出之耗。請作修築之用。聞其事勢。有難防塞。何以爲之。予詢左相。左議政徐命善曰。南漢分糴。每患不足。劃給均排甚宜。而修補則不可少緩。以今年耗條許付廣州。雨前完役似好矣。從之。
정조 3년 · 강
命鄕別破更爲釐正
정조 3년 · 목
領議政金尙喆啓言。此守禦使徐命膺狀啓也子侄軍不正名色。改稱以待年軍。而所減者爲三十三名。標下保人。刊册數外。九十五名。亦爲革罷。至於別破陣。當初五百名。今減二百五十名云。而取考他軍門。或爲一百。多或爲二百。則守禦廳之減。猶過二百。事極駭怪。況非京別破而以楊州入籍者稱爲鄕別破者。尤是他軍門之所未有。所謂鄕別破。分付守禦使。更爲釐正。有不可已矣。予詢守禦使。命膺曰。臣亦聞領相之言矣。臣亦非不欲以釐正仰請。而臣之愚見。守禦廳早晩必大釐正。然俊方成軍制。今此小小節目間事。不必徑先罷補。狀啓中今姑置之云者。敢寓微意矣。臣竊見本廳摽下軍。儘是精兵。蓋自幼時慣習搴旗吹打之法。訓御兩營不下焉。故昨年親臨大閱時。本廳吹打。至登於御前吹打。則其常時鍊習之精。可推知也。本廳今雖革罷。此等之類。正當今屬他軍門。今若一朝以已鍊之兵。作爲楊州之收布軍。則豈不可惜乎。予曰。別破陣。用之於何處乎。命膺曰每十名輪回入直於新營矣。從之。
정조 3년 · 강
命大關嶺築城設關節目成出稟處。
정조 3년 · 목
領議政金尙喆啓言。此副司直李柱國大關嶺巡審別單也。事係關防。旣經武將巡審。勢將次第設施。爲先建置倉舍。移粟幾千石。爲嶺西民糶糴運輸之便。募聚民戶。漸闢陳廢之地。然後庶爲防守之道。而若其主管。以本府中軍。兼以啓下別將之號。留駐嶺底。句檢糶糴。依所請許施。至於倉舍創建。還穀移置。令本府待秋擧行。築城設關等事。勢當從後經紀。分付道臣。節目成出。往復廟堂。請以爲消詳稟處。從之。
정조 3년 · 강
許施湖西還穀加分之請。
정조 3년 · 목
領議政金尙喆啓言。洪忠監司李命植狀啓。以爲道內還軍餉應留各穀中。限折半特許加分。則計其穀物多寡。量宜分排矣。幷許折半。終恐太過。設賑邑外之次稍實邑中。穀小邑許以折半。穀多邑許以三分一。以所許之數。令道臣參量分排。毋過許分定數之內。則穀無濫費。民蒙均被。請以此分付。從之。
정조 3년 · 강
許施開城府軍餉中三分一加分之請。
정조 3년 · 목
領議政金尙喆啓言。開城留守兪彦鎬狀啓。備陳種糧不足之狀。仍請大興山城軍餉穀中限三分一加分事。令廟堂稟旨分付矣。所請精約。依此擧行之意請分付。從之。
정조 3년 · 강
命金海府使李喆運。待畢賑拿處。仁同前府使權綸。施以決杖律。
정조 3년 · 목
領議政金尙喆啓言。慶尙監司李在簡狀啓。以爲金海府使李喆運。仁同前府使權綸等。該邑俱以設賑邑。民情雖甚遑汲。而新還餉未捧之數夥然。請令廟堂稟處矣。金海今方設賑。雖與常年有異。莫重軍餉。未捧夥然。不勤擧行。難免其罪。待畢賑拿問處之。仁同前府使權綸。不至如金海之太甚。所未捧者。亦有異於軍餉。施以決杖之律宜矣。從之。
정조 3년 · 강
命兒童哨命色釐正。
정조 3년 · 목
領議政金尙喆啓言。全羅兵使金海柱啓本。兒童哨不正名色釐革事。有稟處之命矣。兩鎭兒童哨釐正。旣有特敎。年未滿者。頉下後改其名稱。以壯實者充代之意。嚴飭該營。他道如有不正名色。則釐革後狀聞之意。請一體申飭。從之。
정조 3년 · 강
命闕中出入之炬軍。考見戶牌置之。
정조 3년 · 목
兵曹判書李徽之啓言。因臺臣所懷。闕中出入炬軍從長稟處事命下矣。其人炬軍初不成册者。蓋緣忽急。而此不可不詳審。令工曹修成册呈兵曹。使守門將考見戶牌後請許入。敎以。徒涉無實。本事置之也。
정조 3년 · 강
大報壇親享誓戒。春塘臺爲之。隸儀及攝行誓戒。拱北門內爲之。望拜禮。命以春塘臺定式。
정조 3년 · 목
禮曹判書權噵啓言。 大報壇享事誓戒隸儀。以何處爲定乎。敎以。親享誓戒。以春塘臺爲之。隸儀及攝行誓戒。以拱北門內爲之也。又啓言。此後望拜禮亦以春塘臺定式擧行乎。從之。又啓言。親祭時出還宮。以仁政門明禮門磨鍊乎。敎以。當下敎矣。
정조 3년 · 강
陵寢木根偸斫人。依大明律施行。 陵官區別定律。命就議大臣以聞。
정조 3년 · 목
敎曰。法綱密則奸僞日滋。雖以 陵寢木根事言之。偸斫人之流配。雖在大明律。而 陵官 陵僕之律。元無著見者。或以一時特敎被罪云。又見禁府所在謄錄之考出者。一株以上。皆有律名。不言大中小之別。且 陵官不能典守之罪。與偸斫大異。則無論輕重。見輒刊汰。亦涉殘忍。是以御極以後。不得續續摘奸者。亦以法重之致。有難一一抵罪而然。俄已下敎於該堂及吏禮判矣。此後偸斫人。一依大明律施行。而至於 陵官。區別其大小。差等其株數。定其律名及罪名。就議大臣以聞。使法則伸而令亦行焉。亦令爲 陵官者懲畏淬礪之地事。分付。
정조 3년 · 강
命等威儀章。就議大臣。定制以聞。
정조 3년 · 목
敎曰。朝廷之等威億章。在爵位之分。而不在於文武之殊焉。我朝立法。雖曰貴文賤武。至於等威儀章。固不可以賤而壓於貴也審矣。玆事每欲著爲定制。以息紛竸之弊。迄未果爾。近日適以朝臣呵導事。有收議之擧。及今同爲定制。豈非實政中一事歟。且考宋時故事。崇文抑武。與本朝拾似。而若其遇於塗而避。會於朝而見也。武固遜文。文或讓武。惟視官之高卑。職之淸否。而等威儀章。隨而定制。未嘗雜還紊亂如近者矣。又在國朝。有內外官相見及避馬之法。亦甚詳備。而今也不然。中外東西之班。以武爲名。則無論爵位之如何。或拜或避於不當拜不必避之文臣。以文爲官。則雖以郞署之微。而欲抗武臣之公卿大夫。甚非所以明等威辨儀章之義。其令有司博考古今典禮。就議大臣。定制以聞。
정조 3년 · 강
御仁政殿。行文臣製述武臣殿講。讀券官徐命善洪樂純鄭民始。對讀官李義弼宋煥億洪檢蔡弘履。
정조 3년 · 목
具翼善冠袞龍袍。自內詣仁政殿。試官以下行禮訖。○以擬東漢群臣賀置酒舂陵鄕。諭以治天下。亦欲以柔道爲表題。○仍行殿講訖。還內。
정조 3년 · 목
讀券官徐命善曰。今番試券。別無善作者矣。予曰。雖無出等之作。必爲詳細考覽而出榜也。右參贊洪樂性曰。秋後耗穀。預下除減之敎。則民必喜悅。承旨洪國榮曰。下敎之後。八道民人。必爲感激矣。命善曰。先爲下敎。然後使民心預知來頭惠澤。而。庶爲恃此奠安之道矣。予曰。然則卿等先退也。予曰。上京守令入侍。水原府使金光默進前。予曰。本邑則民情不至設賑乎。光默曰。姑無設賑之慮矣。予曰。如有民瘼之可言者。卽爲奏達也。光默曰。別無民瘼矣。予曰。近來軍政何如。光默曰。僅僅簽補矣。靈巖郡守林得浩進前。予曰。爾之出宰。今爲幾年乎。得浩曰。二年矣。予曰。民情何如。得浩曰。民情姑無設賑之慮矣。予曰。民間能無浮黃餓殍之患否。得浩曰。姑免捐瘠之患矣。予曰。有民瘼之可言乎。得浩曰。別無仰奏矣。中和府使具純進前。予曰爾則前已召見。今無可以更問者矣。咸興判官金獻柱進前。予曰。本邑亦爲設賑乎。獻柱曰。不至設賑矣。予曰。邑弊民瘼。亦有可言者乎。獻柱曰。別無弊瘼矣。河陽縣監李周憲進前。予曰。本邑亦設賑乎。周憲曰。今方設賑矣。予曰。饑口幾何。周憲曰。八百餘口矣。予曰。本邑民口總爲幾何。周憲曰。二千餘口矣。予曰。民情何如。周憲曰。設賑後差勝於去秋冬之遑遑矣。予曰。此時賑邑之曠官。極爲可悶。必於明日內。速爲還官也。順安縣令韓文洪進前。予曰。西路民情何如。文洪曰。姑無設賑之患矣。予曰。本邑爲稍實邑乎。文洪曰。然矣。予曰。無弊瘼乎。文洪曰無之矣。○敎曰。武臣殿講時。居道武臣兼宣傳官禹拓夏。半熟馬一匹賜給。文臣製述時。居首弘文館副修撰沈煥之。半熟馬一匹賜給。
정조 3년 · 강
命賑邑中加分處。除耗受捧。
정조 3년 · 목
敎曰。昨年年事。諸道失稔。嶺南爲最。而況當窮春。糊無策。則惟彼浮黃之類。顚連捐瘠之患。難保其必無。每一念至。恫若在己。且於近日。聞畿湖民情。其呼庚之狀。幾與嶺民無異云。前此雖有一二賙救之政。斯皆小惠之小惠。焉有裕食足用之可言哉。爲守宰者。或不能盡心職事。致使實惠又未下究。則豈非大是寒心者也。此固方伯守令之責。而在朝家救焚拯溺之道。尤當靡所不用其極。思盡付畀之責。然則凡係奠民居安民心之事。意之所及。豈容小忽。不可以循例停糴救荒之政。謂可塞責而止。又若月前加分之命。豈足爲萬一之補俄。者已有所詢問於廟堂者。今番諸道賑邑中。特敎加分處。今秋捧糴時。除耗受捧。以示朝家軫恤之意。此係秋後事。不必預先知委者。而目下民情。或可爲一分鎭安之方。來頭流離。又可爲一分奠居之端。自備局措辭。分付諸道。俾各親執。惕念擧行。期無虛實相蒙之弊。居字牧而若或泛視於此。非但負予之意。抑亦非不忍之甚者歟。幷以此意。申明分付。
정조 3년 · 목
敎曰。承書傳敎之際。做錯甚多。右承旨徐有防。推考。
정조 3년 · 강
以具善復爲江華巡審使。口傳也。
정조 3년 · 강
命加味正氣散一貼煎入。
정조 3년 · 목
國榮曰。禁府滯囚可悶。從速決放好矣。予曰。當下敎矣。
정조 3년 · 목
敎曰。滯囚可悶。已判下放送諸囚。皆令今日內放送後草記。
정조 3년 · 강
命時囚韓謇分揀放送。
정조 3년 · 목
因義禁府議處啓目。有是命。
정조 3년 · 강
命禁衛大將洪國榮兼察訓將。
정조 3년 · 목
政院啓言。訓鍊大將具善復。以巡審使方出去矣。命召來請還納何以爲之。敎以。兼察當下敎。命召捧之。○敎曰。禁衛大將牌招。傳授命召。仍爲領察事聽傳敎。
정조 3년 · 강
大報壇親祭時省牲省器。命以親行磨鍊。
정조 3년 · 강
命明日誓戒。以攝行爲之。
정조 3년 · 목
以尹弼秉爲掌令。金光遇爲持平。沈樂洙爲正言。李度默爲校理。金履禧爲修撰。李應爀爲會寧府使。李昌中爲安城郡守。金載七爲長水縣監。
정조 3년 · 강
命鐵原府使當日辭朝。
정조 3년 · 강
配李國亨于燕岐縣。
정조 3년 · 목
義禁府啓言。罪人李國亨。告身盡行追奪。勿限年禁錮。燕岐縣徒三年定配所。請依例押送。允之。
정조 3년 · 강
命罪人朴★(王+善)李千奉。嚴刑得情。
정조 3년 · 목
因刑曹加刑啓目。有是命。
정조 3년 · 목
國榮曰。昨日正氣散進御後。泄候何如。予曰。差勝矣。予曰。儒賢何當上來云耶。國榮曰。姑未的知矣。予曰。訓將巡審之行。將費多日耶。國榮曰。將爲十餘日矣。國榮曰。都提調爲承候來待矣。予曰。當召見矣。
정조 3년 · 강
召見藥房都提調徐命善于誠正閣。
정조 3년 · 목
命善曰。今日聖候若何。予曰。昨有關格之漸。今則差勝矣。命善曰。伏聞水剌多有失時云。甚悶矣。予曰。昨日則別無失時之事。而然矣命。善曰。水剌等節。十分愼節。而養胃湯連爲進御伏望。予曰。 皇壇祭享。百官入參乎。命善曰。有特敎然後入參矣。予曰。各 陵木根事收議。將何以爲之乎。命善曰。事當區別其木根之大小多寡而定罪。故臣意則大木雖一株。論以重罪。至於中小木。各有差等宜矣。予曰。木根之新舊。亦宜區別矣。予曰。文武事亦何以爲之乎。命善曰。吏兵判今方博考。而未得可據之曲禮云矣。予曰。文武相見禮。可爲旁照之文矣。命善曰。五禮議中。似有之矣。予曰。訓將何當入來云乎。命善曰。往還將費十餘日云矣。予曰。江華若爲統禦使。則武將亦可差送耶。命善曰。文武交差。似不妨矣。予曰。南漢亦宜改置留守矣。命善曰。然矣。予曰。南漢築城。今方爲之乎。承旨李義翊曰。姑未始役矣。
정조 3년 · 강
皇壇齋宿處所。命以摛文院磨鍊。
정조 3년 · 목
左議政徐命善啓言。 皇壇齋室。處所湫濕。恐有妨於攝養之節。且禁苑之內。所御之殿。無非齋室。省牲器後還次。行事時更爲進詣似好。故仰達矣。敎以。然則後苑內便近處當齋宿。齋宿處所。以摛文院磨鍊。
정조 3년 · 강
大報壇誓戒時。命百官勿爲入參。
정조 3년 · 목
禮曹啓言。 大報壇受誓戒攝行事命下矣。享官及百官行。禮依例擧行。而以暎花堂爲之乎。敎以。百官入參。雖以陪享之致。而自上旣未親臨。則與殿庭 廟社誓戒亦有間焉。此後非親臨誓戒。百官勿爲入參。只享官入參事。永爲定式。
정조 3년 · 강
召見軍士房承旨及二軍色郎廳于誠正閣。左承旨李義翊。二軍色郞廳柳誼。
정조 3년 · 목
予曰。軍色事務。近能修擧乎。誼曰。捧上等事。今方申飭爲之矣。予曰。戶曹財用每年出入之數。溯考三十餘年以後文書。使之抄錄以入矣。爾亦依此例。兵曹比總事例皆爲錄入。而捧上上下逐年加減之數。各各分等抄出也。別下之數亦分登極前後。而此則今日內書入也。予曰。軍色弊瘼不一而足。如有可奏之事。亦爲陳達也。予曰。以驛馬一事言之。疲劣凋殘。漸不成樣。甚可悶矣。此亦有捄弊之道乎。誼曰。矯捄之策。卒次之間。不敢臆對矣。予曰。此亦細究其釐弊之策。待後日下詢時奏聞也。
정조 3년 · 강
命二軍色都案廳之軍契釐正。
정조 3년 · 목
軍色郞廳柳誼啓言。二軍色之軍契別下。其弊尤甚。都案廳之軍契。每値本廳之用無餘。則自二軍色劃給。而古今有異。弊端滋甚。合有釐正之道矣。從之。
정조 3년 · 강
命今日諸享官入參時。通化門留門。
정조 3년 · 강
遣承旨。詣 宗廟景慕宮奉審摘奸。
정조 3년 · 목
國榮曰。調候雖已差勝。養胃湯進御似好矣。予曰。御營廳習陣。以都提調爲之。無妨耶。國榮曰。似好矣。
정조 3년 · 강
命加味養胃湯一貼煎入。榻敎也。
정조 3년 · 강
召見晉州牧使曺允精于誠正閣。
정조 3년 · 목
予曰。自金川移拜乎。允精曰。然矣。予曰。晉州幅圓幾何。允精曰。姑未詳知。而民戶一萬五千餘云矣。予曰。有何弊瘼云乎。允精曰。以之次邑今方設賑云矣。予曰。金川弊瘼。向亦問之。而最爲大弊者何事乎。允精曰。所謂騎士爲七八十名。而旣無料布。自備軍裝與所騎之馬。故民皆厭避。爲弊不些矣。予曰。收布乎。允精曰。雖無收布。而一經都試。路費殆過十緡錢。故一入其役。無不蕩敗矣。予曰。何以則好耶。允精曰。若出久勤窠。則似爲激勸之道。或減數。則亦爲救弊矣。予曰。新除無異陞擢。下去後盡心爲之也。予曰。二軍色郞廳入侍。予曰。正例盡爲釐正乎。軍色郞廳柳誼曰。今方爲之矣。予曰。庚寅別單與己巳別單異乎。誼曰。庚寅別單。卽祭享元定。 己巳別單。元定外 之數也。予曰。善爲釐正以入也。
정조 3년 · 강
大司憲徐有慶上疏辭職。賜例批。
정조 3년 · 강
同副承旨金亮行。從縣道上疏辭職。賜批。
정조 3년 · 목
疏略曰。史官傳宣聖批。不惟不準所辭。恩禮之隆。視前有加。繼有銀臺新命。馹召又降。臣雖至愚。亦有一段秉彝。感激之極。豈不欲一進天陛。顧臣癃痼。有難强之勢。扶曳登程。誠末如之何矣。臣旣不得冒進。則職任緊慢。宜不在所論。而以臣之故。一任虛縻。則臣心惶蹙。固不暇言。而其有妨於公朝機務。爲如何哉。玆陳血懇。封入縣道。伏乞亟許遞改。且考故事。苟非儒臣之爲公卿者。鮮有以近侍傳批。而況今大浸之餘。廚傳之弊。不可不念。幷垂諒察焉。批以。初授近密之任。旋除銓衡之官。是豈縻之以職名。假之以虛禮而然哉。予意誠欲因是而致爾也。不審爾之高尙之志。果無意於當世。而上章巽辭。至於再。至於三歟。無是則胡不幡然改圖。思所以出爲世用之道乎。前疏之批。略布予意。想爾之領悉。而見今一老首出。非寡人之誠禮有足以孚感。特賴儒賢斷斷衷款。不我遐棄。欲補不逮也。噫。爾亦以世臣。而處於旌招之列。則去就之義。不待遠求古人。亦可近取今日。爾其念之。且念春煦向舒。時候正和。爾雖有所愼。此時登程。似不至艱。況爾所住。距京不過百餘里地云。如欲啓行。信宿可到予寡人望爾造朝。不啻如渴。是以爲言于爾。不嫌說之支蔓。爾或默會否。疏末所陳廚傳之弊。爾言是矣。豈不聽施。而方勤敦召之時。何顧些少疏節歟。爾須體予至意。卽起上來。共濟時艱。仍命遣史官傳諭。仍與偕來。
정조 3년 · 강
掌令金鍾厚。從縣道上疏辭職。賜批。
정조 3년 · 목
疏略曰。乃緣旁招之擧。史官宣諭混及於臣。榮動遐陬。雖則有之。歷煩廚傳。弊當如何。臣之爲罪。於是滋甚。臣母年八十有三。居常凛綴。朝夕異候。使臣苟可以離捨。則豈肯隨弟官次。久留不歸哉。仍念臣之虛縻臺銜。歲已登四。每懷懍蹙。寢夢靡安。又於歲前。伏奉經筵官除旨。我朝官制。經筵重於臺閣。臺閣之久委草莾。已極無謂。況又添以經筵乎。臣心震悸。日甚一日。玆因恩召之降。敢幷陳暴。伏乞所帶職名。盡行刊汰焉。批以。先於爾未西下之日。旣不能致盡誠禮。挽爾遐心。到今與諸儒賢一例敦召。固知近於無實。而月前遣史官也。予意以爲爾果有幡然之志。則必以早晚將來附奏云。及見爾辭疏。疏中云云。秖敍不出之義。一如前疏。予於是乎倀倀然虛徐。無以爲諭也。又思之。方面之任。係一道生民之命。何道不然。惟是西關。處在邊圉。朝家之授任者。視他爲尤重。見今爾弟之情私。亦云然矣。以是姑不敦迫於爾者。此蓋待之以實。而不欲一毫有虛文假禮之歎也。噫予之於爾。旣示肝膈之諭。爾亦何不思所以副予望之道乎。爾其念之。須於東還之日。幸卽造朝。共濟時事。用副至意。仍命史官傳諭。
정조 3년 · 강
京畿儒生趙沅等二百二十一人上疏。請南乙珎趙狷特施表揚之典。賜批。
정조 3년 · 목
疏略曰。麗朝全節之臣。又有南乙珎趙狷二人。我太祖之尊禮而弊借者。實不下於武王之夷齊。而彼二臣之貞忠孤節。至死不渝者。不愧於殷之夷齊。齊之王蠋。此不但爲王氏之純臣。其扶植人綱。禆補風化。以開萬世人臣之常程者。不特爲漢鼎一絲之力而已。則其爲褒崇之方。是豈所可忽者哉。曾在 肅廟壬辰間。多士合謀。營立廟宇。竝享二臣。俎豆之事。至今不懈。 英宗大王卽阼之初。御史李挺膺博採士論。據實陳啓。仍請節惠之章。賜額之典。而有司之臣。未卽奉行。荏苒因循。無以闡明於當世。此臣所以歎息痛恨也。伏願特施表揚之典。亟頒華額。使鄕邑之士得遂尊賢之誠焉。批以。疏辭當有商量者。爾等退修學業。
정조 3년 · 강
副校理趙尙鎭上疏乞遞。批下吏曹稟處。
정조 3년 · 강
諭祭酒宋德相。
정조 3년 · 목
敎曰。卿之省掃之行。雖出於不得已。而爲日稍久。徒勤悵思。調息鄕廬。不至撼頓生★(虫+恙)否。顧今國事之與卿相確者。不一其端。卿須趁卽登道。以副日夕戀望之意事。遣史官傳諭于儒賢處。
정조 3년 · 강
命傳諭史官之行。凡係供億。一竝減削。
정조 3년 · 목
敎曰。儒臣之疏。雖言廚傳之弊。今番特以偕來之致。又有遣史官之命。見今諸道。賑事方張。此時冠蓋之絡續道路。實爲小民之弊。諸處傳諭史官之行。凡係供億。一竝減削。切勿循常爲之之意。分付畿伯。西邑亦然。以此意一體嚴加申飭事。所經沿路監司處分付。如是下敎之後。如不操心。則史官亦難免重究。其令知悉。
정조 3년 · 강
命御營廳習陣。以都提調擧行。
정조 3년 · 목
因頉單子。敎以。何必頉稟。以都提調擧行。
정조 3년 · 강
健元陵。 穆陵。 元陵幸行命初九日擧行。
정조 3년 · 목
因禮曹推擇草記。有是命。
정조 3년 · 강
永禧殿酌獻禮。命二十七日擧行。
정조 3년 · 목
敎曰。 元陵當親祭。儀曹知悉。
정조 3년 · 목
國榮曰。今番審理文書。合爲四十八度。而以特敎傅生者爲七人。其餘酌處亦皆得當。聖上好生之德。欽恤之意。雖遐方至愚之氓。亦必有感動之心矣。予曰。皆當其罪。而果無冤者乎。國榮曰。八道庶獄。親閱文案。一時審理。乃初有之擧。而盡其審恤。得其平當。誰有冤者乎。予曰。海州判官吳在文誰也。民始曰。古學士吳達濟之後也。予曰。其殺獄文案甚詳密。極可嘉矣。民始曰。其人本自詳明。故然矣。予曰。徐命膺之疏。卿其見之乎。民始曰。見之矣。予曰。其結語卿以爲如何。守禦廳十餘萬逋欠充捧然後。始可議其罷不罷也。民始曰。雖罷守禦廳。若出廣州留守。則反似無益矣。予曰。旣有府尹。而又出留守。則必多其弊。故從前存革之迄無定制。良有以也。
정조 3년 · 강
判下兵曹 陵幸時軍兵磨鍊草記。
정조 3년 · 목
因該曹草記。敎以。訓鍊都監。御營廳隨駕。 禁衛營留都。馬兵四哨。禁軍四番。步軍依昨秋 陵幸例。擧行
정조 3년 · 목
予曰。丙申秋 陵幸時。瑞葱臺及內調馬。皆爲之乎。國榮曰。果爲之。而昨年隨駕兩營軍兵。自內施賞。今番亦當用此例乎。予曰。然矣。斥候把守等軍皆鄕軍。而其齎糧之弊甚可矜。從略分排則好矣。
정조 3년 · 강
命 香祝所經各邑。鋪陳等節一體擧行。
정조 3년 · 목
禮曹啓言。頃因忠義衛李彦儒所懷。 香祝所經各邑。鋪陳等節擧行稟處事啓下矣。 先朝甲申年 慶基殿濬源殿莊陵長寧殿 香祝。以官員陪往事定式後。 長寧殿 香祝。則鋪陳等節。各邑擧行。而非但 濬源殿不爲待令。至於肇慶廟慶基殿莊陵。亦因循至今。不爲擧行。莫重 香祝。京外宜無異同。 肇慶廟 慶基壂 濬源 殿莊陵香祝所經各邑。鋪陳等節。依例一體擧行事。請分付各該道臣。允之。
정조 3년 · 강
惠慶宮進服一錢重人蔘粟米飮。。命一貼煎入。榻敎也。
정조 3년 · 목
予曰。今日瑞葱臺試射。有侵夜之慮。卿須預退。使之整齊於靑陽門外也。
정조 3년 · 강
御瑞葱臺。行內試射。
정조 3년 · 목
自內詣瑞葱臺。○予曰。司僕一二提調入侍。一提調徐命善。二提調李徽之進伏。予曰。今日騎軍調馬。兵判進去時。不納命召。仍佩往來。初不入稟。大失事體矣。徽之曰。專昧規例。率爾往來。臣誠惶恐。承旨洪國榮曰。兵判非知而不稟。乃不知而然也。合有容恕之道矣。予曰。卿言亦是矣敎曰。瑞葱臺陵幸內試射時。駕前別抄閑良李仁喆柳葉箭一巡四中。駕後禁軍閑良南允尙柳葉箭一巡三中四分。駕前別抄閑良李雲澤。駕後禁軍閑良尹擎國。宿衛所別武士閑良盧興集。騎蒭一巡三中。武藝別監鄭道寬。片箭一巡邊二中。竝依例直赴殿試。駕前別抄出身金錫福。騎蒭一巡三中。駕後禁軍李炡一。片箭一巡二中。竝依例加資。○由宜春門還內。
정조 3년 · 강
命實錄纂修。申飭爲之。堂郞中臺諫。本職許遞。
정조 3년 · 목
左議政徐命善啓言。實錄堂郞中。或有帶詞訟。有移拜臺職者。每以此爲懸頉之一端。詞訟則入啓單子。毋敢以本司書進爲頉事申飭。臺職則草記變通。古例可據。近來亦有已行者矣。至於兵判。乃是侍衛之任。勢難往來於稍遠之地。今若別爲開局於雲觀。則不害爲兩便之道。以此分付爲宜。郞廳鄭志儉方在罷散。請權付軍職。從之敎以。況今春煦漸長政宜專意纂修之時依卿所奏。申飭爲之。旣有古例。及近例堂郞中時任臺諫。本職許遞也。
정조 3년 · 강
命慶興府使口傳差出。
정조 3년 · 목
左議政徐命善啓言。慶興爲北關之最歉處。方當設賑。新府使不可不另擇以送。令該曹口傳差出。請卽爲辭朝。從之。
정조 3년 · 강
以李匡運爲慶興府使。口傳也。
정조 3년 · 강
命帳前欺罔之中官照律。司鑰科治。
정조 3년 · 목
敎曰。內試射頒賞時。賞格物種。已承受人處。奪取更頒。咫尺帳前欺罔之罪旣綻露。當該弓房中官。令該府分輕重照律嚴處。當該司鑰。亦令該曹從重科治。
정조 3년 · 강
命回還正使河恩君垙。治喪護送等節。嚴飭擧行。
정조 3년 · 목
備邊司啓言。卽見平安監司金鍾秀謄報。則回還正使河恩君垙。行到肅川卒逝矣。治喪護送等節。令道臣嚴飭擧行。喪柩上來時擔軍。依例題給之意請分付。允之。
정조 3년 · 강
配朴師爀于康津縣。
정조 3년 · 목
義禁府啓言。典籍朴師爀。康津縣定配所。請依例押送。允之。
정조 3년 · 목
景慕宮春享在再明也。
정조 3년 · 목
國榮曰。 景慕宮春享。旣命攝儀。則以親押磨鍊。事甚怪矣。予曰。今日始見雲劍單子。而問之。則果是中官做錯之致。而該房之不爲更稟。直入雲劍單子。亦甚矇然矣。大抵近來䌤縫成習。欲置而不問。則事皆誤矣。欲爲提飭。則有下行之嫌。豈不悶哉。
정조 3년 · 강
遣承旨。詣 景慕宮奉審摘奸。
정조 3년 · 목
予曰。少有積氣。不得穩睡。可悶矣。國榮曰。當此換節。易爲失攝。而幸行不遠。尤恐添損。善加調護焉。
정조 3년 · 강
召見判府事鄭弘淳。京畿監司鄭一祥于誠正閣。
정조 3년 · 목
予曰。橫逆之來。人固不免。而豈有如卿所遭之甚者乎。人言之過中。予已洞悉。不必更提。而蓋其噴薄凌踏。無復餘地。此可見世道之乖張。人心之不淑。而若此不已。則將至於紀綱不立。朝廷不尊。是不但卿一身之不幸。抑亦朝家之不幸。然自反而縮。則所失在彼。於卿何有。物來順應。固是處變之道。則一時橫逆。何必過自引咎乎。弘淳曰。臣罪犯一則欺君。一則贓汚。此固人臣之極罪。而臣所自悼者。臣受恩罔極。致位三事。立朝數十年。曾無一毫之報效。徒緣一介之身。使國體隳損。朝著羞辱。言念及此。寧欲鑽地而不得矣。且賤疾危劇。遲延盤礴。今始登筵。尤切惶蹙。伏望斥退臣身。以謝人言焉。予曰。過矣。病患近來何如。弘淳曰。尙未快差。陵幸在近。而賤疾如此。雖欲自力陪從。以今所見。其勢末由。不勝惶悶矣。予曰。其間善爲調理。則一時所患。豈無遄復之休乎。○以京畿檢官拿處傳旨。敎曰。安東旣是設賑之邑。且前任他邑時事。待麥秋畢賑後拿處事分付該府。予曰。京畿監司進前。予曰。道內設賑之邑爲幾何。一祥曰。五邑矣。予曰。畿邑歉荒。不至如嶺湖之甚乎。一祥曰。尤甚處則不下於兩南矣。予曰。方今春窮轉甚。麥登尙遠。蔀屋殘民。想不聊生。念之及此。玉食靡甘。設賑諸邑。果皆着意擧。行不至有名無實之患否。一祥曰。設賑邑皆着實爲之云矣。予曰。自巡營頻頻申飭。使許多饑民。得免損瘠流離之患也。一祥曰。以列邑穀簿之不足。今春分還亦未遍及云是可悶矣予曰。民還若不足。則雖傾囷倒廩。有何不可乎。一祥曰。此在朝家之處分。而亦豈至於傾庫盡分之境乎。予曰。今番 陵幸時。民邑弊端。想必不少矣。一祥曰。旣以儲置米會減。故民弊不至大段矣予曰。朝家以優恤之意。雖有會減之例。安知無中間消融。實惠未究之患乎。一祥曰。朝家申飭。不啻截嚴。則在下奉行。豈敢泛忽乎。予曰。橋梁修築之時。必不無憑公營私之弊矣。一祥曰。往往不無此弊。故臣亦嚴加禁斷矣。予曰。 陵幸時如有科外徵斂。爲弊民間者。卿其另加申飭。一一廉察。小則自斷。大則狀聞也。
정조 3년 · 강
命禁府滯囚者口招捧入。
정조 3년 · 목
敎曰。動駕前連値齋戒。禁府滯囚可悶。明日開坐其中事理重者。皆以口招捧入事分付。
정조 3년 · 강
命初十日次對。進定於再明日。
정조 3년 · 강
命奉朝賀禮葬小方床。勿爲事分付。
정조 3년 · 목
敎曰。奉朝賀禮葬小方床。以奉朝賀遺意不受云。勿爲事分付內需司。
정조 3년 · 강
以安昌君燝爲都總管。吳載純爲副總管。
정조 3년 · 목
敎曰。 陵行在近。總管口傳差出。
정조 3년 · 강
判府事徐命膺疏陳營弊。仍辭守禦之任。賜批。
정조 3년 · 목
疏略曰。頃者以受符入侍也。天語鄭重。諭之以收拾敗局。退考本廳事例與儲蓄。則戶房所之四萬五千餘兩。前後守禦使交遞時所別備者。而或因債貸之未捧。或因軍官文書廳之買賣。盡數消融。只餘一萬兩。亦必消融。則是本廳無戶房矣。管餉所之十萬七千餘兩。是戶曹惠廳貸用本廳米。以錢還報者。而或因貿米未收。或因給債未捧。留庫只是三十兩。則是本廳無管餉矣。軍營之制。雖爲千萬年不拔之計。猶懼其不支數百年。況於目前之計乎。當此時。別揀才智。大加更張。然後可爲經遠之圖。而以臣朽鈍無能。萬無收拾之望。已雖無能。若讓與有能者而成功。則其功猶已功也。伏乞亟遞守禦使之任。回授幹事之人。批以。見卿疏辭。本廳事可謂寒心矣。敗局蘇瘼。政須如卿已鍊之手。卿其勿辭。期思革弊。
정조 3년 · 강
副校理李泰永陳疏討逆。仍論諸人。賜批。
정조 3년 · 목
疏略曰。鄭妻貫盈之惡。龜柱窮極之罪。此臣所以腐心而痛骨也。宜允合啓之爭。少洩神人之憤。而一向靳持。此豈聖心之所可忍。王政之所可有哉。從古亂逆之變。莫甚於辛壬。而始於論議之歧異。終爲忠逆之根柢。忠良效節之臣。明於君臣之分。嚴於懲討之義。善惡旣判。薫蕕不混。屈伸屢變。義理益闡。今也則惡逆有浮於辛壬。而禍萠非由於色目。凶圖專出於利慾。向非我殿下奪發乾剛。扶樹人紀。則一世橫目之倫。幾不免禽獸之歸矣。然而漏網亦多。窩窟未破。亦可驗於量翼鐉諸凶之復出矣。如臣不忠。苟玷三司。不能沫血碎首。冀回天心。王章無可伸之時矣。伏願夬正邦刑。使人心轉安焉。金鍾正曾在騎曹之日。爲結謙賊之歡。靑坡驛田。私自換給。及判金吾也。泰淵移配之地。定以蝟島。顯有顧惜之意。物情尙駭。請金鍾正亟收爵秩。仍命放逐。李基敬以啓禧之黨。爲世之指目久矣。及至趾述伏法後。渠宜縮伏戒懼。而不此之爲募聚學徒。眩惑鄕人。蹤跡陰謫。物情憤激。臣謂李基敬亟施竄配之典。李惠輔卽觀源之父。啓能之親査。而能賊伏法後。偃處城闉。略無顧忌。臣謂李惠輔亟施屛裔之律。批以。首陳討逆事。當留意。金鍾正事過矣李基敬李惠輔事。依施。
정조 3년 · 목
國榮曰。夜間積氣加減若何。予曰。今日穩睡。而積氣亦少勝矣。予曰。宣傳官李弘遠之尙不上來。甚可駭。臨此幸行。尤豈成說乎。國榮曰。以洪州營將未及交符而然云矣。
정조 3년 · 강
召見承旨宋煥億于誠正閣。
정조 3년 · 목
予曰。近有所愼。故儒賢未得召見矣。京第何間當移入乎。煥億曰。數日後當移入矣。
정조 3년 · 강
召見回還使臣于熙政堂。副使尹坊。書狀官鄭宇淳。
정조 3년 · 목
復命也。○予曰。卿等出壃。無撓往返。而正使獨於中途奄逝。極可慘然矣。坊曰。其病初不至大段。而不善藥治。以至於此境矣。予曰。醫官何不落留看病。而隨卿同爲復命乎。中路捨棄而來。甚可駭矣。予曰。彼中有何事乎。坊曰。得聞甚難。全未知之。但聞明年將巡江南云矣。予曰。彼中年事如何。坊曰。瀋陽爲上。遼東次之。山海關則大歉。而民不遑遑矣。予曰。何故如此。宇淳曰。賦稅甚輕。故民不怨咨而然矣。予曰。卿等留館幾日乎。坊曰。留三十日矣。予曰。非問安使而以謝恩使入去。彼意以爲如何。坊曰。彼云朝鮮感皇帝之恩。而有此專价謝恩之擧。若不引接而送還。則不成道理。其所接待。甚疑曲矣。
정조 3년 · 강
命卒河恩君隨往御醫汰去。
정조 3년 · 목
敎曰。旣無一字書啓。而又與副使復命。此等無據之類。刊汰不足惜。卒河恩君隨往御醫汰去。
정조 3년 · 강
命河恩君夫人令該曹存問。喪柩所經諸道。另加助恤。
정조 3년 · 목
敎曰。萬里銜命。中途奄逝。殊甚惻傷也。隱卒之典。該道似當按例擧行。而河恩君夫人處存問等事。竝依海興。慶興君例。令該曹存問。喪柩所經諸道。另加助恤事。分付該道道臣。
정조 3년 · 강
命鄭領敦寧留都。
정조 3년 · 강
命守總兩營發兵。以標信信箭爲準。
정조 3년 · 목
敎曰。外邑軍兵調發也。以發兵符左隻花押牙標一圓。賚傳於監兵使處。合其符。契其標。審知其無疑。然後始乃就旨。所以重軍制也防奸僞也。是以。七道兩都之多少發兵。莫不皆然。獨此守總兩營。雖領東伍及牙兵。而凡於調發。不待符標。只以一張公文徵召。此蓋兩帥所佩。有密符而無兵符之致也。事之無義。莫甚於此。昨年以此事。有所丁寧提敎於該帥。伊時至以信箭與標信傳于該帥。使之準此發兵。因作定式矣。又於今番徵發。復循前套。該廳則謂以無文跡。該曹則諉之無前例。到今不得不費予辭敎。然後庶可行之。此後兩廳發兵。必以標信信箭爲準事分付。且不以兵符。而以信箭出送者。聞兩帥兵符。頃年入鎭時已焚之云。旣灰之符未更造之前。不可無代用者也。幷以此意知悉事。亦爲分付。
정조 3년 · 강
工曹參議金亮行。從縣道陳疏辭職。賜批。
정조 3년 · 목
疏略曰。水部雖閑局。固非在野所可虛縻。而至於經筵。其任至重。其責難稱。臣是何人。而可以與於斯哉。伏況別諭。辭旨極其懇至。責勉之重。有非如臣愚賤所敢承當者。臣於是震悚慙恧。而臣病狀非尋常引疾之比。雖欲强起趨命。其路誠無由。伏願許解兩任。且收召命。批以。爾胡不念予延佇之思。每以退讓爲辭乎。予則有必欲致之誠焉。爾果回必欲辭之志否。月前史官之去。敷予心腹。以替戔帛之禮者。是豈近於一毫備敬之擧哉。見今一老先至。諸賢之次第造朝。是所日夕之望也。以予否德。固不敢追踵我 聖祖盛際。而在爾出處行藏之義。則顧何多讓於先賢羽儀彙征之時乎。然而爾之邁邁若前。幡然無意。乃反上章辭巽。言之縷縷。於是乎企想之餘。還覺虛徐。爾雖曰有無妄之病。春煦方長。時候亦不甚冷。差待勿藥。卽起登途。於爾調疴之節。自無添損之慮。玆因疏批。復布予至意如此。爾其勿復過辭。俟少間上來。共濟國事。仍命遣史官傳諭。
정조 3년 · 강
執義兪彦鏶。從縣道陳疏辭職。賜批。
정조 3년 · 목
疏略曰。臣所叨諸銜。皆是一世之極選。則以無似之身。冒非分之職。況又申之以不敢承之恩禮。旨意繾綣。視前有加。責之以幼學壯行。勉之以賁飭治化。此則自有其人。至於臣身。有何一毫彷彿哉。反覆思量。決無堪承之望。且臣之病。自是難醫之症。今臣所帶。責任重大。如臣癃廢。豈可一日冒據。伏乞鐫政。仍收召命。批以。予之敦召於爾者。凡今幾遭。而巽章輒隨。遐志益固。此皆予誠淺之致。而爾之所以如此者。亦無過乎。噫。世道泮渙。國事岌嶪。其有望於山林之士者。不啻如渴。如爾世祿之臣。但遂退藏之志。莫念進退之義。則更何須乎。前後之批。已罄悉矣。猶復申申。實不以虛禮待爾也。爾其念予此意。卽起幡然。是所望也。仍命遣史官傳諭。
정조 3년 · 강
司諫呂善亨陳疏論諸罪人。賜批。
정조 3년 · 목
疏略曰。逆如鄭妻。而偃息於城闉之下。凶如龜柱。而假貸於覆載之間。相福之元惡。而罪止放逐。瑩集之凶肚。而未施當律。合論三司。只傳古紙。不允二字。已成例批。此何國法。此何朝體。伏願亟賜一允。批以。所陳當留意矣。
정조 3년 · 강
玉堂聯箚。請更定動駕吉時。賜批。校理金憙。修撰李儒慶。
정조 3년 · 목
聯箚略曰。再明動駕。以寅時磨鍊矣。徐待東方之明。整駕而安行。古人之言。而況今朝暮異候。曉氣猶冷。則非愼節宣之方也。亟令該曹更定吉時焉。批以。所陳是矣。 陵行出宮時刻。更令該曹擇入。
정조 3년 · 강
命泗川縣監金命埏論賞。
정조 3년 · 목
因兵曹泗川縣監金命埏論賞置之事草記。敎以。聞多修擧云。似非浪報。依例論賞。
정조 3년 · 강
命時囚徐宅修等付過放送。宋應休等放送。洪復浩勘放。劉德漢照律。徐宗恒汰放。朴喜成期於直招。
정조 3년 · 목
因義禁府徐宅修議處啓目。敎以。付過放送。又啓言。金樂禧照律。笞五十收贖。解見任。別敍私罪施。行。敎以。付過放送。又啓言。都總都事宋應休。原情泛稱遲晩。所當請刑。而時總卽請除刑推議處。敎以。分揀放送。又啓言。三檢官永平前縣令洪進浩。原情泛稱遲晩。所當請刑。而喪人勿刑。旣有受敎。請議處。敎以。意在飭勵。渠是喪人。特爲分揀放送。又啓言。司鑰金繼洪。原情泛稱遲晚。請刑推得情。敎以。旣有輕重之敎。分揀放送。陽城縣監洪復浩。騎兵以兒弱定送。從重推考事。因兵曹啓允下矣。照律杖八十收贖。公罪施行。敎以。功減一等。又啓言。前助泥萬戶劉德漢。原情泛稱遲晚。請刑推得情。敎以。除刑推。以草記議處照律。又啓言。內官徐宗恒等。原情泛稱遲晚。請刑推得情。敎以。旣有分輕重之敎。徐宗恒等汰去放送。朴喜成帳前以首犯。明白納供。乃於到府之後。又復吞吐。情狀極爲巧惡。嚴問口招。無敢以推諉之意發問目期。於直。招
정조 3년 · 목
國榮曰。雨意如此。而動駕在明。若不開霽。則甚悶矣。予曰。春雨甚泠。豈明亦不霽乎。卯時出宮。則還宮易致夜深。以平明爲三嚴則好耶。國榮曰。天明時出宮。則回鑾似不至於夜深矣。予曰。臨此幸行。李弘遠之尙不交符者。豈不可駭乎。國榮曰。弘遠已於昨日上來。而聞其委折。則不甚遲滯矣。予曰。中間事勢旣然。則今始上來。不是異事也。
정조 3년 · 목
領議政金尙喆。左議政徐命善曰。明日 陵幸。出宮時刻太早。侵晨勞動。誠甚可悶。更爲推擇似好矣。予曰。玉堂亦以此陳箚。故方欲更令推擇矣。予曰。昨聞畿伯所奏。畿內民事。當此春窮。誠爲罔措云。他道設賑之邑。生民顑頷之狀。可以推知。還穀加分。不可不趁卽許施。以救目前之急。而若待諸道狀請。則時日之差遲。亦可悶矣。今欲以特敎許令加分。卿等之意何如。尙喆等曰。目今救荒之策。一時爲急。若不待狀請而特令加分。則實爲莫大之惠矣。尙喆曰。卽見統制使李敬懋報備局。則本營將士支放之資。春初磨鍊船運。而立本一事。行否未決。目下轉移。愆期可悶云矣。頃以本道貿穀與湖南運穀。利害便否。有所下詢。故與曾經統帥。採取其本情。皆以爲湖南各邑若以直納統營。爲民邑之弊。則嶺南密陽有設三浪倉。各邑捧留之穀。自統營亦有送船運來之例。若於湖南沿海距統營便近邑。設置統倉。如三浪之例則好矣。苟有掣礙難行。則以統營一年不足之穀。磨鍊分排於湖沿邑。使之運納本營之外。。更無他道。自統營往復湖南道臣。從長變通後。擧行形止。卽令狀聞。而如是處分之後。錢還不正之名色。立本貿穀之痼弊。自當不禁而自禁。爲帥臣者。執敢襲謬冒法乎。予曰。左相之意何如。命善曰。立本之謬規。不可不禁。則運致湖南穀之外。更無他策矣。第令湖沿邑。依變通以前之例。使之運納。若有濫捧爲弊。則嚴飭統營。另加禁抑好矣。予曰備堂及曾經統帥。兩南道臣。各陳所見也。知事具善復曰。臣意則使湖南沿。邑依變通以前例。使之運納。而濫捧貽弊。嚴飭統營。禁抑好矣。戶曹判書金華鎭曰。統穀運納。果爲民弊。而雖以湖南言之。沿江諸邑。運納於三浪倉。而沿海邑。直納於統營。沿邑之如前輸納。似無所妨。而湖沿所在之統穀。如或數少。則以某樣穀物。往復該道道臣。相換取耗。從便擧行。無不可矣。右參贊洪樂純曰。立本爲民痼弊。今不必遵行。設有支放不足。自本營所當從長推移。而如或不然。送船運致湖沿之穀。以爲繼用。似合事宜。至於船運之弊。則統帥自可禁斷矣。同知李普行曰。其利害。未及有所商量。俯詢之下。不敢臆對矣。大司成李衍祥曰。湖沿各邑之距嶺南。最近者不多。臣意則換給他穀好矣。副司直柳戆曰。錢還立本。卽近年謬例。且名色甚不正。不可不嚴加禁防矣。予曰。依爲之。尙喆命善曰。今日合辭之請。亦未蒙允。下情悶蹙。益無可言。而第念一日二日。上下相持。國體徒損。王法久屈。是不大可爲悶乎。亟允三司之請焉。予曰。予亦豈不嚴於懲討。而其所不允之意。已諭於前後批旨矣。承旨鄭民始曰。大臣三司請討。而不允之批。猶復如前。不勝抑鬱矣。予曰。已諭矣。
정조 3년 · 강
命設賑邑分糶量宜加分。
정조 3년 · 목
敎曰。昨年諸道年事。雖有淺深之別。而目今春窮轉甚。麥登尙遠。顑領之狀。如在目中。賙給之政。其宜另加講究。使無告之民庶不至濱死。諸道設賑邑分糶。不必膠守半留之法意。而且欲待加分之狀。則時日之遲滯可悶。爲先以此意三懸鈴分付該道道臣。其令量宜加分。少紓★(火+燕)眉之急。其餘賑邑外不得不加分處。道臣參量狀請。如是下敎之後。身爲守宰。若不體此意。或當給而不給。或不當給而給。徒使實惠未究。穀物乾沒。則甚非先時勤諭之意。從當廉察。以重律繩道臣。亦以此意嚴加申飭。
정조 3년 · 강
許施江華府兩堡別將料米及兵房軍需。以舊耗取用之請。
정조 3년 · 목
領議政金尙喆啓言。江華留守李鎭衡狀啓。以爲井浦鐵串兩堡別將以下料米及兵房軍需應下之數。例以耗穀取用。而昨年新耗不足。爲一百九十八石矣。以舊耗取用事。請令廟堂稟旨分付矣。事例如此。依所請擧行之意請分付。從之。
정조 3년 · 강
命海營賑穀償債穀。依所請從便擧行。
정조 3년 · 목
領議政金尙喆啓言。頃因黃海監司徐有寧狀聞。本營各庫債錢。就營賑償債等穀之中。折未發賣還報事爲請。而廟堂之議。以爲一時發賣徒爲元穀割用之歸。若以移作償債之本穀。逐年取耗。次次作錢還報。則穀無耗失之慮。債有收拾之期。以此論理更聞之意。有所覆奏矣。卽又見狀辭。則各庫之舊債。若未及同時準報。拖至屢年。則未準報前。其間逐女需用。又將負新債。請依初狀聞施行矣。此與他公穀有異。勿論營賑穀償穀。就其中依初所請之數。使之從便擧行。各庫宿債。如是收刷之後。又有如前之擧。則烏在乎許施之意。嚴立科條。俾有實效之意。請一體嚴飭。從之。
정조 3년 · 강
命統營立本已散之錢。待秋捧補元還。
정조 3년 · 목
領議政金尙喆啓言。立本之謬規。雖方痛禁。昨春已散之本錢。不可使統營見失。待秋收捧。添補元還。勢不可已。請以此分付。從之。
정조 3년 · 강
還差濬川堂上具善復。
정조 3년 · 목
領議政金尙喆啓言。開春後。濬川之役不可無。句管前堂上具善復還差。請使之擧行。從之。
정조 3년 · 강
命某官張傘已例稟處。
정조 3년 · 목
兵曹判書李徽之啓言。因臺啓。考見前後文蹟。跟隨載在法典。前導則三司外堂下官嚴禁事。曾已草記蒙允。至於張傘。自某官不得張傘。前無擧論之事。何以爲之。敎以。旣有前史之可徵者。係是典章。令弘文館博考已例。草記後稟處也。
정조 3년 · 강
命泗川縣監金命埏加資。
정조 3년 · 목
兵曹判書李徽之啓言。慶尙右兵使尹僖東啓本據。泗川縣監金命埏。本縣軍器什物修改請賞。而金命埏本資嘉義。則資憲之階。不可濫授。何以爲之。敎以。加資也。
정조 3년 · 강
命城機別將革罷。合屬留營別將。
정조 3년 · 목
判府事徐命膺啓言。南漢之留營別將。行將士支保之事。城機別將行城廨修補之事。問其事。則一人兼之有餘。而兩別將居城中。各有騶率。廩料之費。極其浩繁。往往有稱貸之弊云。請城機別將姑爲革罷。合屬留營別將。予詢大臣。領議政金尙喆曰。留營別將之兼城機別將。似無相妨之端。亦足爲省宂費之一段矣。左議政徐命善曰。分設之故。自多宂費。合而一之。事甚便好矣。從之。
정조 3년 · 강
命闕中出入人。各給章標考驗。炬軍待令時。使該曹點考。
정조 3년 · 목
掌令洪明浩啓言。近來闕中出入吏隸。皆以章牌考信者。出於慮患之深意。而但以雇軍爲名者。絡續出入。而未聞有據憑信之資。其中其人炬軍。則每當咫尺帳殿。昏夜待令。其所雷 審愼。尤當自別。從今爲始。出入闕中者。計其名數。各給章標。以爲考驗。其人炬軍則使其貢物主人。各其姓名。修成册報兵曹。凡於待令之時。使該曹點考。如有違端。貢物主人。嚴覈重繩宜矣。從之。敎以。令兵曹從長稟處也。
정조 3년 · 강
罷修撰李儒慶職。
정조 3년 · 목
掌令洪明浩啓言。三司入侍。玉堂上下番堂進參。而今日下番之不爲入參。其在飭勵。不可無警詣罷職。從之。
정조 3년 · 강
正言柳孟養陳啓。請金鍾正刊去爵秩。賜批。
정조 3년 · 목
陳啓以爲。金鍾正締結晦賊。圖遍淸要之罪。已不可勝誅。而納媚謙賊。驛田換給。及判金吾也。泰淵配所。定以近地。究厥情狀。尤極駭情。臣謂金鍾正刊去爵秩。放逐田里宜矣。批以。過矣不允。
정조 3년 · 강
命刑曹判書鄭好仁。參判李性源。參議李在學。判尹蔡濟恭。左尹李在協。右尹金朝潤越俸一等。刑曹正郞李宜白。漢城主簿李宜耆先汰後拿。
정조 3년 · 목
正言柳孟養啓言。日前南部字內。捉得大巫。當其捉出之際。刑漢城府下隸。擁護巫女。威喝部屬云。執法之臣。常時檢東下隸。則豈有如許變怪乎。臣謂刑漢府堂上從重推考。下隸刑配。巫女之在城中者。搜出遠逐宜矣。從之。敎以。刑曹漢城府堂上爲先越俸一等。當該郎廳先汰後拿也。
정조 3년 · 강
命故監司黃璿妻題給食物。
정조 3년 · 목
正言柳孟養啓言。故監司黃璿。戊申嶺南之功。赫赫照人耳目。不幸中途暴逝因其妻擊鼓行査而未得罪人今其妻無子無孫。年滿八旬。死亡無日。臣謂題給食物。以示優禮功臣宜矣。從之。
정조 3년 · 강
命勦說諸宰重推。
정조 3년 · 목
正言柳孟養啓言。臺啓之時。雖大官不得參錯論說於其間。而今此所懷未畢。卿宰中有數人從傍勦奏者。揆以筵體。不可無警。勦說諸宰。竝從重推考宜矣。從之。
정조 3년 · 목
予曰。雨勢終日如此。明日似難動駕矣。國榮曰。當觀今夜。而如不開霽。則甚可悶矣。予曰。左承旨江華留守同副承旨入侍。左承旨鄭民始。江華留守李鎭衡。同副承旨宋煥億進伏。予曰。儒賢疏語嚴峻矣。民始曰。然矣。予曰。壇儀收議。果不善爲之。儒賢之疏。烏得已乎。國榮曰。泮中事亦不成說矣。庶流序齒之當否。連以齋任之自削。尙不回啓云。豈有如許事體乎。予曰。甚駭然矣。齋任誰也。煥億曰。宋獻圭矣。予曰。疏批雖未下。儒賢當柢迎乎。國榮曰。似然矣。
정조 3년 · 강
召見諸玉堂于誠正閣。校理金憙。副校理李泰永。南䳽聞。副修撰沈煥之。
정조 3년 · 목
請對也。○予曰。右承旨入侍。右承旨徐有防進伏。予曰。諸玉堂有何所懷而請對乎。
정조 3년 · 강
玉堂聯啓。請刑曹漢城府堂上捕將拿勘。李國賢重繩。賜批。校理金憙。副校理李泰永。南䳽聞。副修撰沈煥之。
정조 3년 · 목
聯啓以爲。凡係凶逆之類。孰非痛心。而至若再昨年巫女之變。千古所無之妖逆也。雖無朝家禁令。固當殄絕其種。而況此朝禁嚴截。則尤何敢一毫慢忽。今日因臺臣所奏。使之搜捕。則所捉至於十人之多。爲法官者。若於平日嚴加搜禁。則豈有是理乎。至於李國賢。則身爲將臣。又兼譏捕之仕。而渠之別陪。率畜巫女。肆然無忌。任其所爲。不曾禁斷。萬萬駭痛。臣等謂刑曹漢城府堂上及左右捕將拿問嚴勘。李國賢則特爲重繩。斷不可已也。批以。漢城府堂上。其不能禁飭。致使許多妖巫偃處城闉暫時所捉。至於十人之多。爲得免重律。而旣捉大巫。猶賢乎已。罷職。至若秋堂事。非徒不能糾飭其鼓打部隸。曲護妖巫之曹隸。決笞先放者。尤極駭然。當該刑曹堂上。爲先下義禁府推考。他堂一竝削職。李國賢事。不勝痛駭。亦爲姑先拿問定罪。左捕將李邦一。一體拿處也。
정조 3년 · 강
命出宮時刻更擇以入。榻敎也。
정조 3년 · 목
敎曰。 陵幸出宮時刻。更令該曹推擇以入。
정조 3년 · 강
命前應敎鄭志儉仍仕閣職。違牌坐罷人竝敍用。
정조 3년 · 목
敎曰。前應敎鄭志儉敍用。仍任閣職。自本閣牌招。使之同爲隨駕。又敎曰。不可事同而罰異。侍從堂上堂下違牌坐罷人竝敍用。令該曹口傳付軍職。
정조 3년 · 강
政院議啓。請亟允三司請。賜批。都承旨洪國榮。左承旨鄭民始。右承旨徐有防。左副承旨李義弼。右副承旨柳義養。同副承旨宋煥億。
정조 3년 · 목
議啓以爲。噫討君讎誅國賊。實是天之經地之義。而儻或少忽於此。人不得爲人。國不得爲國也。殿下亦嘗痛知諸賊之覆載難容。每於疏啓之批。或以留意爲敎。或以商量爲敎。一日二日。汔至四載。此何事也。何日之留意商量者。其將何日而夬斷乎。伏乞亟允三司之請。夬洩神人之憤焉。批以。已諭於初啓矣。
정조 3년 · 강
有政。吏曹判書鄭尙淳。參判徐浩修。參議李義翊進。
정조 3년 · 목
敎曰。當侵晨動駕。而政官尙不入來。催促。○以金魯鎭爲大司憲。徐有隣爲刑曹參判。洪樂性爲判尹。鄭昌聖爲左尹。李普行爲右尹。李重祜爲判義禁。姜文煥爲持平。曺命楫爲金川郡守。
정조 3년 · 강
以李敬懋爲御營大將。備薦也。
정조 3년 · 목
敎曰。御將旣命奪符拿處後。從當勘律。出代事。卽爲分付。
정조 3년 · 강
以李柱國爲左捕將。
정조 3년 · 목
敎曰。左右捕將旣命拿處。見職毛將焉傅。出代事。分付兵曹。
정조 3년 · 강
命訓局中旬從近擧行。
정조 3년 · 목
敎曰。訓局中旬。許久不爲。士卒想抑鬱。從近擧行事。分付該營。
정조 3년 · 강
勘放時囚劉德漢。分揀武藝別監李宗植。
정조 3년 · 목
義禁府啓言。時囚罪人劉德漢。照律杖八十收贖。奪告身三等。請放送。允之。敎以。如有功議則減等。○左捕廳啓言。去夜武藝別監李宗植。以白衣犯夜被捉。姑爲拘留敎以。與無端犯夜有異。分揀。
정조 3년 · 강
惠慶宮進服一錢重人蔘粟米飮命一貼煎入。榻敎也。
정조 3년 · 강
今日 陵行。命退定明日。
정조 3년 · 목
敎曰。車仗將啓大雨通宵。道路之難便姑勿論。軍兵百官之沾濕顚仆。勢所必至。此時動駕。大非爲民之意。今日 陵行。退定於明日。許多支供之民弊。一日爲悶。而亦不可無權宜之道。該房知悉。
정조 3년 · 목
予曰。昨日李國賢處分。得無過中之慮否。國榮曰。如此然後始可懲畏矣。予曰。動駕已退定於明日。而臨日退之。似如何矣。國榮曰。如此雨中。百官軍兵。何以衝泥陪扈乎。退行之命。實爲得當矣。予曰。穆陵健元陵旣是同岡。當爲展拜。而其他局內諸 陵。只當分遣奉審矣。國榮曰。今日動駕退行之命。實爲群下。而軍兵之卽已解嚴。尤是軫恤之盛意也。予曰。 陵幸旣退定。雨勢不止。雖一日之間。沾濕可悶。諸營軍已解嚴。而守禦廳斥候及伏兵軍姑爲解送。趁夕待令事。卽爲分付。
정조 3년 · 강
各 陵攝行祭文。命親製以下。
정조 3년 · 목
敎曰。今番 元陵親祭。而各 陵攝行祭文。當親製以下。禮房知悉。
정조 3년 · 강
各 陵祭物新備。命太常提調看檢擧行。
정조 3년 · 목
敎曰。謁 陵旣命退定於明日。各 陵祭物。必多已熟設者。若或仍用於明日。是豈致精之意乎。果品外祭物。皆令新備之意。分付太常。太常提調先爲馳詣。看檢擧行。
정조 3년 · 강
召見京畿監司鄭一祥。承旨洪國榮于誠正閣。
정조 3년 · 목
予曰。望雨之餘。得此大霔。誠爲多幸。而雨勢如此。故今日擧動。退以明日。列邑民人之來待。想多貽弊之端。是甚可悶。何以則有一分除弊之道乎。一祥曰。旣以儲置米會減。故各色進排。皆以雇軍擧行。而元無民人來待之事矣。予曰。然則植炬等軍。亦非鄕民乎一祥曰此亦以雇人及官人待令矣予曰。雨後橋梁必多壞傷矣一祥曰。間有壞傷處。故方令隨毀隨補矣。予曰。橋梁木亦爲徵出於民間乎。一祥曰。此亦會減。故初不徵索於民。而至於道路。則不可不修治矣。予曰。如不甚泥濘。則欲以駕轎作行。治道一節。亦爲略略擧行。俾勿貽弊也。國榮曰。各色進排。旣以雇軍擧行。則別無民弊。而聞傳語軍。皆是楊州軍云。裹足遠來。冒雨滯留。亦甚矜㦖。今若量宜減遣。則庶爲除弊矣。予曰。然則此亦減之好矣。
정조 3년 · 강
命外方傳語除之。軍人解送。承旨問安。中使問安。一次擧行。
정조 3년 · 목
敎曰。今聞畿伯所奏。 陵幸時許多進排之物。以儲置米會減之。故自各邑雇人擧行。而列邑民人。初無來待之事云。然則與初料有異。雖甚多幸。其中傳語軍九十餘名。聞是楊州之軍。而雨中沾濕。殊極矜㦖。今番則動駕退定一日。宜有除弊之擧。外方傳語除之。軍人使卽解送。問安中使。各殿。則一竝除之。只承旨問安一次。大殿中使問安一次擧行。
정조 3년 · 강
命各務差使員分站官。進排官姓名書入。
정조 3년 · 목
敎曰。以各務差使員。各 陵分站官。各樣進排官待令人姓名書入。
정조 3년 · 강
命前捕將李邦一罷職故送。
정조 3년 · 목
敎曰。漢城府堂上。旣已從輕處分。前捕將李邦一。所坐與李國賢有異。罷職放送。
정조 3년 · 강
命咸春君李昌運爲捕將。
정조 3년 · 목
敎曰。右捕將未差。代咸春君李昌運爲捕將。
정조 3년 · 강
王大妃殿進御一錢五分重人蔘粟米飮。調竹瀝薑汁。命一貼煎入。榻敎也。
정조 3년 · 목
予曰。江華喬桐事。可謂善變通耶。國榮曰。然矣。予曰。動駕時刻已至。初嚴爲之事分付。
정조 3년 · 강
詣 毓祥宮。 延祐宮。 義烈宮展拜。
정조 3년 · 목
具翼善冠袞龍袍。乘輿出協陽門。降輿乘輦。出敦化門。至 毓祥宮大門。降輦乘輿。入大次。少頃入就板位再拜。詣 廟內奉審訖。出 廟門乘輿。詣延祐宮廟門外降輿。入就板位再拜。詣 廟內奉審訖。出 廟門乘輿。至大門外。降輿乘輦。至 義烈宮大門。降輦乘輿。詣 廟門降輿。入就板位再拜。詣 廟內奉審訖。出 廟門乘輿。至大門外。降輿乘輦。入敦化門進善門。降輦乘輿。入協陽門還內。
정조 3년 · 강
全羅監司鄭元始疏陳病狀。辭職。賜批許之。
정조 3년 · 강
以李文德爲慶尙左兵使。
정조 3년 · 목
敎曰。慶尙左兵使口傳差出。
정조 3년 · 강
命貢市弊瘼。惠戶堂相議矯捄。
정조 3년 · 목
備邊司啓言。依下敎招問貢市人。則長興庫紙物契貢人以爲。地衣契分貢後。地衣尙今擔當。無價進排。弓角契貢人以爲。倭銅不出。不得受價。弓角則逐等進排。繕工監鴨島契貢人以爲。本島所出草薍。元數漸縮。進排如前。蔘契貢人以爲。凡貢先受價後進排。而蔘契則先進排後受價。綿紬廛市民以爲。七起恒定。而見今留在五起。一依恒定數上下云云。其他些少弊瘼。不過本司中飭者。而上項各人等稱冤。請使惠戶堂相議矯捄。允之。
정조 3년 · 강
命中官朴喜成放送。
정조 3년 · 목
因到配狀啓。敎以。此等之習。爲十餘年內痼弊。所犯雖各不同。均之爲掩蔽彌縫之歸。而罪在罔赦則一也。然而近來朝家於襲謬之事。旣皆屬之令前。許示來後自新之路。其在一視一體之道。宜有參量之典。中官朴喜成特爲放送。若此而後。復踵前習。則是重負國家軫念之意。仍令嚴飭內府。俾皆隨事含畏。期有實效。
정조 3년 · 강
惠慶官進服一錢重人蔘粟米飮。命一貼煎入。榻敎也。
정조 3년 · 목
予曰。完伯果是實恙云乎。國榮曰。然矣。而且瓜期不遠矣。予曰。李義翊旣是吏議久次。而其樹立亦多。欲爲陞擢矣。國榮曰。好矣。予曰。今有嘉善窠乎。國榮曰。姑無見窠矣。予曰。大司諫旣有情勢。勢難行公矣。國榮曰。姑爲許解似好矣。
정조 3년 · 강
召見輪對官于熙政堂。
정조 3년 · 강
遞副總管沈頤之。以李義翊代之。
정조 3년 · 목
敎曰。總管沈頤之。聞有實恙。今姑許遞。右副承旨李義翊。旣多樹立。況是吏議久次。可合奬用。副總管之代除授。今日政下批。
정조 3년 · 강
遞大司諫林鼎遠。
정조 3년 · 목
敎曰。大司諫林鼎遠勢難行公。今姑許遞。
정조 3년 · 강
命前捕將李邦一敍用。
정조 3년 · 목
敎曰。向者處分。刑漢城府堂上。幷給牒敍用。前捕將李邦一。一體敍用。
정조 3년 · 강
戶曹參判宋德相。從縣道疏陳病狀辭職。賜批。
정조 3년 · 목
疏略曰。猥蒙恩暇。歸省先壠。仍哭兄緬。感徹幽明。且離京之日。特遣近侍。勞問臣行止。諭以利涉遄返。在臣之義。當卽還赴。而顧臣馳驅之餘。積憊闖發。日事調治。冀其速差。而目下病狀。實無自力登途之望矣。臣之所叨諸司。人器不稱。猶屬餘事。而又豈在外虛帶之官哉。且臣赴朝遲速。不在職名有無。伏乞諸職亟許鐫免。批以。當卿之下鄕也。儒臣儒生交章請留。而予因信卿言如金石。果以不誑予三字批之。卿或聞悉否。卿之去已匝月矣。未覩征轅之遄返。但致時日之淹滯。又胡爲而繼有此引疾之章歟。予之悵㦖。猶屬第二件事。其於朝事國憂何哉。然卿想不以無疾爲有疾。而間已多日。必復天和。奉卽登途。以副予日夕延食之望。史官之去。亦有手書之付。卿須玆領焉。仍命遣史官傳諭。